次韵王定國書丹元子寧極齋
作者：蘇軾
朝代：宋

paragraphs: 仙人與吾輩，寓迹同一塵。
何曾五漿饋，但有爭席人。
寧極無常居，此齋自隨身。
人那識郗鑑，天不留封倫。
誤落世網中，俗物愁我神。
先生忽扣戶，夜呼祁孔賓。
便欲隨子去，著書未絕麟。
願掛神虎冠，往卜飲馬鄰。
王郎濯紈綺，意與陋巷親。
南游苦不早，倘及蓴鱸新。